B. Osobitná časť

K článku I
 
K bodu 1 
Legislatívno – technická úprava.
 
K bodom 2, 3, 4, 5, 8, 9, 15 a 16 
V súvislosti so znížením administratívnej záťaže daňových subjektov sa navrhuje nevyžadovať od daňových subjektov také údaje, ktoré správca dane pri správe dane nevyužíva alebo ich už má k dispozícií, resp. si ich vie sám zistiť z iných voľne prístupných databáz, alebo zo svojho informačného systému, keďže sú predkladané na základe povinností vyplývajúcich zo zákona č. 563/2009 Z. z. o správe daní (daňový poriadok) a o zmene a doplnení niektorých zákonov (ďalej len „zákon č. 563/2009 Z. z.“). V súvislosti s navrhovanými zmenami sa zníži nielen administratívna záťaž daňovému subjektu, ale aj finančné prostriedky, ktoré by v súvislosti s predkladaním dokumentov musel vynaložiť. Zároveň sa na základe navrhovaných opatrení znížia výdavky správcu dane súvisiace so správou dane. Súčasne sa spresňuje spôsob podania, ktorý sa zosúlaďuje so zákonom č. 563/2009 Z. z..
 
K bodu 6
Legislatívno – technická úprava vzhľadom na upravenú povinnosť žiadať o vydanie povolenia na odber elektriny oslobodenej od spotrebnej dane. 
 
K bodom 7 a 17
Ustanovenie sa navrhuje upraviť tak, aby bolo zrejmé, že pri vyúčtovaní dodávok elektriny alebo zemného plynu môže nastať ako kladný, tak i záporný rozdiel medzi skutočne spotrebovaným množstvom elektriny alebo zemného plynu a celkovým dodaným množstvom elektriny alebo zemného plynu. 
Zároveň sa navrhuje, najmä v prípadoch keď došlo k spotrebe elektriny (elektroenergetickým podnikom) alebo zemného plynu daňovým subjektom (napr. plynárenským podnikom), ktorý elektrinu nenakupuje na vlastnú spotrebu od iných dodávateľov, ale si ju vyrába sám alebo nenakupuje zemný plyn od iných dodávateľov spresniť deň spotreby elektriny alebo zemného plynu, ktorým by bol najneskôr posledný deň kalendárneho mesiaca, v ktorom elektrinu alebo zemný plyn spotreboval. 

K bodu 10
S cieľom znížiť administratívnu záťaž daňových subjektov sa ustanovenie navrhuje zjednodušiť tak, aby daňové priznanie nemuseli podávať tí platitelia dane, ktorí v zdaňovacom období uskutočňovali len dodávky bez dane alebo dodávky oslobodené od dane. 
 
K bodu 11
V súvislosti so znížením administratívnej záťaže daňových subjektov, ako i správcu dane sa navrhuje zvýšiť limit, kedy daňové subjekty nebudú povinné podať daňové priznanie, ani zaplatiť daň.

K bodom 12, 14 a 18
V nadväznosti na množstvo prípadov v aplikačnej praxi, kedy sa oprávnený spotrebiteľ, resp. platiteľ dane nepreukázal včas svojmu dodávateľovi dokladom, ktorý ho oprávňoval na odber elektriny/uhlia/zemného plynu oslobodeného od dane, resp. na odber elektriny/uhlia/zemného plynu bez dane, sa ustanovenie navrhuje upraviť tak, aby mu bolo možné spotrebnú daň vrátiť až od momentu, kedy sa svojmu dodávateľovi reálne týmto dokladom preukáže. 

K bodu 13
Legislatívno-technická úprava v nadväznosti na zrušenie legislatívnej skratky v § 8 ods. 1 zákona č. 609/2007 Z. z..

K bodu 19
Ustanovenie sa upravuje za účelom zjednotenia postupu správcu dane pri neukladaní pokút. Na základe uvedeného bude správca dane pri neukladaní pokút postupovať jednotne, a to podľa zákona č. 563/2009 Z. z. o správe daní. 

K bodu 20
Navrhovaná úprava umožní daňovým subjektom, ktoré sú už colným úradom evidované, registrované alebo majú vydané iné povolenie a požiadajú colný úrad o ďalšiu evidenciu, registráciu alebo vydanie iného povolenia podľa tohto zákona alebo podľa zákona č. 98/2004 Z. z. o spotrebnej dani minerálneho oleja, nepredkladať colnému úradu tie prílohy žiadostí, ktoré už boli pri inom konaní predložené colnému úradu za podmienky, že ku dňu podania novej žiadosti sú tieto doklady aktuálne alebo použiteľné na právne úkony.
Súčasne sa v nadväznosti na zníženie administratívnej záťaže navrhuje, aby v niektorých  prípadoch, napríklad keď colný úrad zrušil z dôvodu úmrtia fyzickej osoby alebo výmazu z obchodného registra registráciu platiteľa dane, toto rozhodnutie nadobudlo právoplatnosť už dňom jeho doručenia. 

K bodu 21
Upravujú sa prechodné ustanovenia v nadväznosti na navrhované zmeny v zákone.

K článku II

Účinnosť zákona sa navrhuje 1. januára 2014.